નવી દિલ્હી તા. ૧૯ : આઇડીબીઆઇ બેન્કના કર્મચારીઓની સંશોધિત વેતન માગને જલદીથી લાગુ કરવાની માગ કરવામાં આવી છે એટલું જ નહીં, જો આ માગને સંતોષવામાં નહીં આવે તો બેન્ક યુનિયનોએ આગામી ૨૭ ડિસેમ્બરે હડતાળ પર જવાની ધમકી આપી છે.ઓલ ઇન્ડિયા બેન્ક એમ્પ્લોઇઝ યુનિયન અને ઓલ ઇન્ડિયા બેન્ક ઓફિસર્સ એસોસિયેશને બેન્ક કર્મચારીઓની વિવિધ માગને લઇ હડતાળ ઉપર જવા ચીમકી ઉચ્ચારી છે.ઓલ ઇન્ડિયા બેન્ક એમ્પ્લોઇઝ એસોસિયેશનના મહાસચિવ સી. એચ. વેંકટચલમના જણાવ્યા અનુસાર આઇડીબીઆઇ બેન્કના કર્મચારીઓની વેતનની માગ પાછલાં પાંચ વર્ષથી લટકી રહી છે, જેની સામે હડતાળ પર જવાની ચીમકી ઉચ્ચારી છે. તેમણે વધુમાં જણાવ્યું હતું કે આવતી કાલે મુખ્ય લેબર કમિશનર સાથે બેઠક થઇ રહી છે. જો તેમાં ઉકેલ ના આવે તો હડતાળ પાડવામાં આવશે.